BTS กำไรปี 61 โตทะลัก 120% มาที่ 4.41 พันลบ.เหตุรายได้พุ่ง-กำไรพิเศษหนุน
BTS กำไรปี 61 โตทะลัก 120% มาที่ 4.41 พันลบ.จากปีก่อน 2 พันลบ.เหตุรายได้พุ่ง-กำไรพิเศษหนุน เตรียมปันผลหุ้นละ 0.185 บ.XD 1 ส.ค. พร้อมแผนเพิ่มทุน PP หนุนธุรกิจในอนาคต
30 พ.ค. 2561

บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS รายงานผลการดำเนินงานปี 2561 (รวมบริษัทย่อย) สิ้นสุดณวันที่ 31 มี.ค. 61 มีกำไรสุทธิดังนี้

โดยผลการดำเนินงานเพิ่มขึ้น เนื่องจากรายได้รวมจากการดำเนินงานของธุรกิจระบบขนส่งมวลชนจำนวน  9,112 ล้านบาท เพิ่มขึ้น 115.1% หรือ 4,875 ล้านบาท จากปีก่อน โดยเฉพาะการปรับปรับโครงสร้างการถือหุ้นในธุรกิจอสังหังริมทรัพย์ ผ่านการโอนกิจการทั้งหมด (EBT) ของบริษัท ยูนิคอร์น เอ็นเตอร์ไพรส์ จำกัด (UE) ไปยังบริษัท ยู ซิตี้ จำกัด (มหาชน) ทำให้บริษัทฯรับรู้กำไรจากการทำธุรกรรมจำนวน 1,880 ล้านบาท
นอกจากนี้บริษัทประกาศจ่ายเงินปันผลจากงวดการดำเนินงาน งวดดำเนินงานวันที่1 เม.ย. 60-31 มี.ค.61 เป็นเงินสดในอัตรา 0.185 บาทต่อหุ้น ขึ้นเครื่องหมาย XD วันที่ 1 ส.ค.61 กำหนดจ่ายปันผล 16 ส.ค.61
อีกทั้งที่ประชุมคณะกรรมการ ยังอนุมัติลดทุนจดทะเบียนโดยตัดหุ้นที่ยังไม่ได้ออกจำหน่าย หลังจากนั้นให้เพิ่มทุนจดทะเบียนเป็น 7.27 หมื่นล้านบาท จากเดิมที่ 6.33 หมื่นล้านบาท โดยออกหุ้นเพิ่มทุน 2.35 พันล้านหุ้น พาร์หุ้นละ 4 บาท แบ่งเป็น จัดสรรไม่เกิน 1.76 พันล้านหุ้น เพื่อรองรับการใช้สิทธิแปลงสภาพใบสำคัญแสดงสิทธิที่จะซื้อหุ้นสามัญเพิ่มทุน (วอร์แรนต์) หรือ BTS-W4 ที่จะออกจำนวนไม่เกิน 1.76 พันล้านหน่วย ให้ฟรีแก่ผู้ถือหุ้นเดิมตามสัดส่วนการถือหุ้น (RO) ในอัตราส่วน 9 หุ้นเดิมต่อ 1 หน่วย อายุ 1 ปี มีอัตราการใช้สิทธิ 1 หน่วย ต่อ 1 หุ้น ที่ราคาใช้สิทธิหุ้นละ 10.50 บาท
ทั้งนี้ เพื่อเตรียมความพร้อมและเพิ่มความแข็งแกร่งด้านการเงินของบริษัท เพื่อให้มีความยืดหยุ่นทางการเงินในการดำเนินโครงการในอนาคต ซึ่งรวมถึงการลงทุนในโครงการระบบขนส่งมวลชนทางราง และเพื่อสำรองไว้ใช้เป็นเงินทุนหมุนเวียนของบริษัทเมื่อมีการใช้สิทธิซื้อหุ้นสามัญของบริษัทตามใบสำคัญแสดงสิทธิ
ส่วนหุ้นเพิ่มทุนที่เหลือจำนวนไม่เกิน 592 ล้านหุ้น จะเสนอขายต่อบุคคลในวงจำกัด (Private Placement) ตามแผนการเพิ่มทุนจดทะเบียนของบริษัทแบบมอบอำนาจทั่วไป (General Mandate) ซึ่งจะช่วยให้บริษัทมีแหล่งเงินทุนที่สามารถใช้ในการรองรับแผนการลงทุนเพื่อขยายกิจการในอนาคตได้อย่างทันกาล โดยบริษัทมีแผนการที่จะนำเงินทุนที่จะได้รับจากการเพิ่มทุนไปใช้ในการลงทุนในโครงการต่าง ๆ เพื่อขยายกิจการของบริษัท รวมถึงใช้เป็นเงินทุนหมุนเวียนสำหรับการดำเนินกิจการของบริษัท และบริษัทย่อยในอนาคต
บริษัทกำหนดวันประชุมสามัญผู้ถือหุ้นประจำปี 2561 ในวันที่ 23 ก.ค.61 เพื่อพิจารณาแผนเพิ่มทุนดังกล่าว